VSL Sklep II Cp 1191/2023
Datum: 2023-08-16T02:00:00.000+02:00
ecli: ECLI:SI:VSLJ:2023:II.CP.1191.2023
sodisce: Višje sodišče v Ljubljani
oddelek: Civilni oddelek
institut: predlog za oprostitev plačila sodne takse - nepopoln predlog za oprostitev plačila sodne takse - zavrženje predloga - obvezne sestavine predloga za oprostitev plačila sodnih taks - pridobitev podatkov po uradni dolžnosti - nepopolna vloga - posledice nedopolnitve vloge
jedro: Med obvezne sestavine predloga za taksno oprostitev med drugim sodijo tudi podatki o predlagateljevih družinskih članih in davčna številka predlagatelja taksne oprostitve.
zveza: ZST-1 člen 12, 12/2, 12/2-1, 12/2-2, 12/3, 12a, 12a/5. ZPP člen 108, 108/5

## Jedro

Med obvezne sestavine predloga za taksno oprostitev med drugim sodijo tudi podatki o predlagateljevih družinskih članih in davčna številka predlagatelja taksne oprostitve.

## Izrek

Pritožba se zavrne in se potrdi sklep sodišča prve stopnje.

## Obrazložitev

1. Sodišče prve stopnje je zavrglo predlog tožencev za oprostitev plačila sodne takse za pritožbeni postopek, podredno za odlog ali obročno plačilo sodne takse.

2. V pravočasno vloženi pritožbi toženca uveljavljata vse tri, s prvim odstavkom 338. čl. Zakona o pravdnem postopku (v nadaljevanju ZPP) predvidene pritožbene razloge. Predlagata razveljavitev sklepa in vrnitev zadeve sodišču prve stopnje v novo odločanje. Menita, da predlog vsebuje vse podatke, ki so potrebni za njegovo obravnavo. Nekateri podatki – skladno s tretjim odstavkom 12. čl. Zakona o sodnih taksah (v nadaljevanju ZST-1) – niso potrebni; podatke o materialnem položaju prosilca pa sodišče pridobi po uradni dolžnosti, kakor to predvideva peti odstavek 12.a. čl. ZST-1. O predlogu bi moralo sodišče vsebinsko odločiti.

3. Pritožba ni utemeljena.

4. Določila, ki urejajo oprostitev plačila sodnih taks, so vsebovana v 10. do 15. čl. Zakona o sodnih taksah (ZST-11), ki že vključuje spremembe in dopolnitve, ki so bile uveljavljene 12.1.20222; nekatere od njih so se začele uporabljati 12.2.2022. Obvezne in neobvezne sestavine predloga za oprostitev, odlog ali obročno plačilo sodnih taks so določene v 12. čl. ZST-1. 5. V pritožbenem postopku je sporno, ali predlog tožencev za oprostitev plačila sodnih taks, podredno za odlog oziroma obročno plačilo sodne takse (v nadaljevanju predlog), vsebuje obvezne sestavine. Če jih vsebuje, mora sodišče o njem odločiti; v nasprotnem primeru ravna v skladu s pravili o nepopolnih vlogah. Sodišče prve stopnje je presodilo, da predlog ne vsebuje obveznih sestavin in je toženo stranko s sklepom z dne 13.3.2023 pozvalo, da ga dopolni. Pritožnika (toženca) menita, da predlog vsebuje obvezne sestavine in bi sodišče prve stopnje moralo njun materialni položaj ugotavljati po uradni dolžnosti – pridobiti podatke iz obstoječih zbirk podatkov.

6. Z navedbo osebnih podatkov, ki vključujejo tudi EMŠO in pojasnilom, da nimata likvidnega premoženja niti dohodkov, s katerimi bi taksno obveznosti v višini 807,00 EUR plačala brez občutnega zmanjšanja sredstev, s katerimi se preživljata in se preživljajo njuni družinski člani, toženca sodišču nista posredovala podatkov, potrebnih za obravnavanje predloga. V prvi alineji drugega odstavka 12. čl. ZST-1 določena obvezna sestavina predloga je davčna številka, ki je pritožnika nista posredovala. V drugi alineji 12. čl. ZST-1 določena obvezna sestavina predloga so podatki o družinskih članih, katerih obstoj sta toženca v predlogu potrdila, nista pa navedla njihovih podatkov (osebno ime, naslov, davčna številka, EMŠO in državljanstvo). Popoln predlog je pogoj za njegovo vsebinsko obravnavo, katere del je tudi postopek po petem odstavku 12.a. čl. ZST-1. 7. Ker predlog ne vsebuje predpisanih podatkov in izjav, je bilo sodišče – skladno s tretjim odstavkom 12. čl. ZST-1 – toženca dolžno pozvati, da predlog ustrezno dopolnita. S sklepom z dne 13.3.2023 je to storilo in obenem toženca opozorilo na posledice, če predloga ne bosta dopolnila z obveznimi sestavinami. Ker se toženca na poziv nista odzvala, je predlog utemeljeno zavržen (peti odstavek 108. čl. ZPP).

8. Ker niti pritožbeni razlogi niti razlogi, na katere sodišče pazi po uradni dolžnosti, niso podani, je na osnovi 2. točke 365. čl. ZPP pritožba zavrnjena.

1 Uradni list RS, št. 37/08, 97/10, 21/13 - ZP-1H, 63/13, 89/13 - odl. US, 111/13 - ZP-1I, 40/14 - odl. US, 58/14 - odl. US, 72/14 - odl. US, 19/15 - odl. US, 30/16, 10/17 - ZPP-E, 11/18 - ZIZ-L, 35/18 - odl. US, 16/19 - ZNP-1, 204/21. 2 49. in 50. čl. Zakona o spremembah in dopolnitvah zakona o sodnih taksah (ZST-D) – Uradni list RS, št. 204/21.